**Çуркуннехи вăрманта**

**5-7 çулхи ачасемпе ирттермелли уяв сценарийĕ**

**Тĕллевсем:**

1. Ачасене тăван тавралăх илемне курма, ăна упрама хăнахтарасси, чечексен, йывăçсен ячĕсене аса илтересси, тупмалли юмахсен тупсăмĕсене тупма хăнăхтарасси, чăваш халăх юррисене юрлама вĕрентесси
2. Чăвашла уççăн калаçма вĕрентесси, ваттисен сăмахĕсене тепĕр хут çирĕплетесси
3. Ачасен хушшинчи туслăха çирĕплетесси.

**Малтанхи ĕç:** Çуркуннен пулăмĕсене урамра сăнани, ÿкерчĕксем, кĕнекесем пăхни, сăвăсем вулани.

**Усǎ курмалли хатĕрсем**: хурǎн, чǎрǎш, юман йывǎçсен макечĕсем, ула такка сасси, темиçе тĕрлĕ кайăк сасси, лантǎшсен (мулкач хăлхи), чăпал курăкĕсен, çеçпĕлсен, шапа хупаххин макечĕсем, юрă кĕввисем.

**Мелсемпе, меслетсем:** воспитатель сăмахĕ, ыйту-хурав, шырав, калаçу, тупмалли юмахсем, халăх ăслăлăхĕпе ĕçлесси, харпăр – хăй шухăшне пĕтĕмлетсе калани, воспитательпе пĕрле пĕтĕмлетÿ туни.

**Воспитатель:** Ачасем, тупмалли юмах тупсǎмне тупǎр-ха, тархасшǎн.

Юр кайса пěтрě, юханшывсем юхаççě, кун вǎрǎмланать, хěвел хытǎрах хěртет – ку хǎçан пулать-ши?

**Ачасем:** Çуркунне.

**Воспитатель:** Тěрěс, ачасем, чǎнах та пирěн пата çуркунне çитрě. Пире хěвел хǎйěн ǎшǎ пайǎркисемпе саламлать. Айтǎр-ха эпир те саламлар ǎна.

Чÿречерен хěвел пǎхать (алǎсене çÿлелле йǎтаççě)

Пирěн пÿлěме вǎл çутатать (алǎсене ик еннелле сиреççě)

Эпир алǎ çупатпǎр (алǎ çупаççě)

Пит хавас сар хěвеле (алǎсене çÿлелле йǎтаççě)

Ачасем, сирěн вǎрмана каяс кǎмǎл пур-и?

**Ачасем:** Айтǎр, айтǎр каяр.

**Воспитатель:** Вǎрман пирěн пуянлǎх. Мěн çитěнет-ха вǎрманта?

**Ачасем:** йывǎçсем, сиплě курǎксем, кǎмпасем, çырласем, чечексем.

**Воспитатель:** Маттур, ачасем.

Айтǎр, хуллен пуçтарǎнса, юрǎ юрласа вǎрмана утар, вǎрман илемěпе савǎнса килер.

(Воспитательпе ачасем юрǎ юрласа утаççě)

Чăваш халăх юррин сыпăкĕ

Вăрмана кĕрсен мĕн сас лайăх та

Вăрмана кĕрсен мĕн сас лайăх

Кайăк – кĕшĕк сасси лайăх та

Кайăк – кĕшĕк сасси лайăх

**Воспитатель**: Акǎ вǎрмана çитрěмěр те сирěнпе. Вǎрмана кěриччен хамǎра мěнле тытмаллине аса илер-ха, ачасем.

**Ачасем:**

-Йывǎç тураттисене хуçма юрамасть.

- Кǎвайт чěртме юрамасть.

-Кǎткǎ тěммисене тата кайǎк йǎвисене аркатма юрамасть.

- Çÿпě -çапǎ пǎрахма юрамасть.

-Хěрлě кěнекене кěртнě чечексене татма юрамасть.

**Воспитатель:** Маттур, ачасем.

Шаларах кěрер-ха. Пǎхǎр-ха мěнле илемлě кунти тавралǎх. Мěнлерех уçǎ сывлǎш.

Пурте тарǎннǎн сывласа илетпěр, çуркунне шǎршине туйса илетпěр, сывлǎша сывласа кǎларатпǎр.

 Ачасем, мěнле йывǎçсем çитěнеççě –ха кунта? Ячěсене калǎр-ха, тархасшǎн, манса кайман-и?

**Ачасем:** Ку хурǎн, ку чǎрǎш, ку вара юман.

**Воспитатель**: Тупмалли юмахсем çак йывçсем çинчен итлěр-ха.

Вǎрман хěрринче симěс тутǎрлǎ, шурǎ кěпеллě, çинçе пилěклě пике тǎрать (хурǎн)

Çулла та , хěлле те пěр тумпа (чǎрǎш)

Ачисем ун турат çинче

Çуралсанах çěлěкпе

Йывǎç çинчен ÿкеççě - çěлěкěсене тупаймаççě (юман)

Тěрěс, маттур ачасем. Ачасем вǎйǎ выляс кǎмǎл пур-и?

**Вǎйǎ «Пěрре, иккě, виççě – каланǎ йывǎç патне чуп»**

**Воспитатель**: Ачасем, итлěр-ха, кайǎксем мěнле хитре юрлаççě (кайǎк сассине итлеççě).

 Айтǎр-ха эпир те пěрле юрлар. Сирěн юрлас кǎмǎл пур-и?

**Ачасем:** Юрлар, юрлар.

**Чǎваш халǎх юррин сыпăке (**хурǎн тавра юрласа çаврǎнаççě )

Хурǎн çулçи, хурǎн çулçи, хурǎн çулçи сарăлсан

Килет вǎрман, килет вǎрман , килет вǎрман илемě

Хурǎн çулçи, хурǎн çулçи, хурǎн çулçи тǎкăнсан

Каять вǎрман, каять вǎрман, каять вǎрман илемě.

 (Улатакка таккани илтěнет)

**Воспитатель:** Ачасем, ку кам сасси-ши? Кам такать-ши унта.

**Ачасем:** ку улатакка.

**Воспитатель:** Тěрěс, ку улатакка таккать. Улатаккана вǎрман тухтǎрě теççě. Вǎл йывǎç çинчи хурт –кǎпшанкǎсене пуçтарать.

Çуркунне кайǎксем чěпсем кǎлараççě. Чěпписем вара хǎш чухне йǎваран тухса ÿкме те пултараççě. Чǎн- чǎнах та çавǎн пек пулнǎ пек шухǎшласа илěр-ха: сирěн алǎра пěчěк чěпě. Айтǎр-ха çǎлар ǎна: питě асǎрханса çепěççěн тытатпǎр ǎна, хǎвǎрǎн çума çупǎрласа . чун-чěре ǎшшине парар. Халě чěппе хǎлха патне илсе пырǎр. Илтетěр-и епле савǎнǎçлǎ тапать ун чěри. Вǎл сире тав тǎвать. Халě чěппе ирěке ярар. Вěç, вěç, чěппěм. Мěнле туйǎмсем çуралчěç сирěн пěчěк чěппе пулǎшнǎ хыççǎн?

**Ачасем:** эпир питě савǎнтǎмǎр.

**Воспитатель:** Ачасем, йěри-тавра пǎхǎр-ха, епле хитре чечексем ÿсеççě кунта. Тупмалли юмах тупсǎмне тупǎр-ха.

Çуркунне юр ирěлме пуçласанах çак чечексем чи малтан тухаççě. Чечекě шурǎ тěслě? (шурă çеçпĕл)

Вěсем илемлě, шурǎ тěслě, пěчěк шǎнкǎрав евěрлě. Ачасем, мěн ятлǎ чечексем-ши вěсем? Кам пěлет?

**Ачасем:** Лантǎшсем.

**Воспитатель:** Тěрěс, маттур ачасем. Çак чечеке мулкач хăлхи теççĕ.

Лантǎшсем– черченкě чечексем. Вěсене хěрлě кěнекене кěртнě. Лантǎшсене татмалла мар, ку çут çанталǎка сиен кÿни пулать.

Ачасем, тепěр тупмалли юмах итлěр-ха, тупсǎмне пěлеетěр-и?

Çинçе туна тǎрринче

Сарă тĕслĕ чÿлмек пур,

Ачасем, мěн ятлǎ чечексем-ши вěсем? Кам пěлет?

**Ачасем:** Чăпăл курăкĕ

**Воспитатель:** Тěрěс, маттур ачасем. Ачасем, пăхăр – ха, кунта темĕнле симĕс курăк евĕрлĕ чечек ларать. Кам пĕлет, мĕн ятлă – ши ку чечек? Ку чечекĕн пĕр енĕ ăшă, тепĕр енĕ сивĕ. Вăл шапа хупаххи ятлă. Пурте пĕр харăс калăр-ха.

**Ачасем:** шапа хупаххи

**Воспитатель:** Çакă мĕнпур чечексем

Çут çанталǎк ачисем

Вěсене татмалла мар,

Вěсене упрамалла.

Ачасем, эсир ваттисен сǎмахěсене пěлетěр-и?

**Ачасем:** Пěлетпěр.

**Воспитатель:** Мана каласа парǎр-ха, тархасшǎн (ачасем ваттисен сǎмахěсене калаççě)

**Ваттисен сǎмахěсем**

Аллупа ěçле, пуçупа шухǎшла.

Аçупа аннÿне хисепле, хǎвнах ырǎ пулě.

Тарличчен ěçле, тǎраниччен çи.

Ěçчен çыннǎн, ěç нумай.

Ěçрен ан хǎра, вǎл хǎй санран хǎратǎр.

**Воспитатель:** Маттур, ачасем. Ваттисем ěлěкех çапла каланǎ:

Ырǎ пул та ǎслǎ пул,

Çут çанталǎкран на кул.

Эс ялан ǎна упра,

Çут çанталǎк вǎл – тупра

Чечексене юрат.

Ан кÿрентер, ан тат!

Халě ěнтě пирěн хамǎрǎн ача садне каймалла: хаваслǎ юрǎпах каяр пулě?

(Воспитательпе ачасем «Вăрмана кĕрсен мĕн сас лайăх» халăх юррине юрласа таврǎнаççě)

**Реффлекси ирттерни**: Ачасем, сире паянхи çул çÿрев килěшрě-и?

 Мěнпе килěшрě?

 Мěн çинчен пěлтěмěр эпир сирěнпе?

**Пěтěмлетÿ.**

**Усă курнă кĕнекесем:**

1.М.И.Скворцов «Чăвашла – вырăсла словарь», 1982г

2.С.И.Ожегов «Толковый словарь русского языка», 2009г

3.Ф.В.Фёдоров «Дикорастущие пищевые растения», 1989г

4.Ю.М.Виноградов, Г.М.Виноградова «Орфографи словарĕ», 2002 г.